Fi żmien il-Milied, iċ-ċikkulata ssib posta’ f’għadd ta’ riċetti ta’ ħlewwiet li jinżlu għasel ma’ ħafna! Dulċier Malti għadu kemm ħadem replika biċ-ċikkulata ta’ l-ogħla bini fid-dinja li jinsab f’Dubai. B’tul ta’ kważi 830 metru, il-Burj Khalifa li jinsab fl-Emirati Arab Magħquda, hu l-ogħla struttura fid-dinja. Fil-jiem li għaddew għadu kemm ġie reġistrat rekord ieħor b’rabta ma’ dan it-torri . . . kopja tal-Burj Khalifa magħmula miċ-ċikkulata b’għoli ta’ aktar minn 13-il metru u nofs. Din l-istruttura saret mid-dulċier Malti, Andrew Farrugia, u hi magħmula minn ċikkulata Belġjana. B’kollox tiżen erba’ tunellati u nofs. “Bdejt billi bdejt nipprepara id-disinni kollha għax hi struttura kumplessa ħafna. Minn hemm beda it-tidwib taċ-ċikkulata u jien naħdem billi nagħmel folji taċ-ċikkulata u kif tkun ħa tgħaqqad nibda nqatta’ il-biċċiet u għal din l-istruttura kelli għaxart elef biċċa,” spjega Andrew Farrugia. L-istruttura tpoġġiet f’wieħed mill-aktar terminals ffrekwentati tal-ajruport internazzjonali ta’ Dubai. Fil-ġimgħatejn li tħalliet hemm, hu stmat li rawha mal-40,000 persuna kuljum. Iċ-ċikkulata ġiet trasportata fuq vapur b’madwar 35 pallett li kienu qed iġorru metru u nofs ta’ ċikkulata kull waħda. Ħu Andrew, David, stqarr li biex kollox għadda mexa mal-pjan ma kinitx biċċa xogħol faċli. “Sibna xi ftit ħsarat pretendejna li nsibu iżjed imma kellna il-biċċiet il-kbar li kellhom ħsarat mhux ħażin u ħadulna il-ħin biex nirranġawhom. Kellna problema oħra biex jidħol ix-xogħol kollu fil-post minħabba it-tul u is-security biex iddaħħal l-affarijiet,” qal David Farrugia. Jakkumpanjaw r-replika ta’ dan il-bini biċ-ċikkulata kien hemm tradizzjonijiet Maltin fosthom mara bl-għonnella li kienet qed tħit il-bizzilla u għalhekk serviet ukoll ta’ reklam għal Malta f’Dubaj.